**Безнең өйнең яме.**

Кем елмая җәйге таң аткандай,

Балкып китә шундук тирә-як?

Нәфислеге гөлләр сокланырлык,

Көләчлектә аңар тиңнәр юк.

Кем куллары өйне, җирне ямьли,

Изгелеге үлчәү тапкысыз?

Ул, әлбетте, яшәү чыганагы,

Тормыш яме – Әнкәй, хатын – кыз.

Г. Юнысова.

Җир йөзендә иң матур сүз - әни. Ул - һәр кеше әйтә торган беренче сүз, һәм дөньядагы барлык телләрдә дә ул бердәй ягымлы. Әни куллары - иң мәрхәмәтле һәм назлы куллар, алар барын да эшли ала. Әни йөрәге – иң сизгер йөрәк: аңарда мәхәббәт беркайчан да сүнми, ул бернәрсәгә дә ваемсыз булмый.

Биш яшьме, илле яшьме - күпме генә булмасын, кешегә һәрвакыт әни кирәк, аның иркәләве, ягымлы карашы кирәк. Әниеңә мәхәббәтең никадәр зур булса, тормышың да шулкадәр шатлыклы һәм якты була.

Безнең өйнең яме булып әнием белән әтием тора. Алар бик тату, бер-берсен яратып, хөрмәт итеп, пар күгәрченнәр кебек парлашып, киңәшләшеп яшиләр. Кешеләргә дә бары тик яхшылык кына телиләр, аларга һәрвакытта да ярдәм итәргә әзерләр. Без алардан үрнәк алабыз, алар кебек булырга тырышабыз. Алар үзләре дә безне бары тик яхшылыкка һәм мәрхәмәтлелеккә генә өйрәтәләр. Олыларны - олы, кечене кече итәргә, дөреслеккә өндиләр.

Ял иткәндә генә түгел , эшләгәндә дә без бердәм. Бигрәк тә яз һәм көз көннәрендә бакчада бергәләп эшлибез. Иң кызыгы – бәрәңге вакытлары. Бергәләп, бер-беребезне уздырырга тырышып, бәрәңге җыябыз. Менә шулай итеп, сизелми дә үтеп китә вакытлар.

Мин бу дөньяда үземне бик бәхетле саныйм, чөнки яраткан әтием, әнием һәм абыйларым бар. Алар - минем өчен иң кадерле кешеләр. Безне алар башлаган эшне ахырга җиткерергә һәм шул ук вакытта игелекле, ярдәмчел, инсафлы булырга, әти-әни, туганнар хакын хакларга өйрәтә.

Мин әнием һәм әтием белән бик горурланам. Алар безне тәрбияләүгә бөтен көчләрен биреп тырышалар. Әнием минем ягымлы, көләч йөзле, чибәр, тырыш, әтием - бик уңган, тырыш, кулыннан килмәгән эше юк.

Әти – безнең күңелдә мәңгелек ышаныч.

Әти – көчле, әти – батыр, әти – безнең куаныч.

Әти – алтын багана, гаиләдә ул терәк.

Тынычлык, иминлек сагында ул кирәк.

Тирә - юнебездә андый кешеләр бик сирәктер. Буш вакытларым булса, мин әнием янында булырга тырышам, абыйларым күбрәк вакытларын әтием янында уздыралар.

Минем абыйларым - якын иптәшләрем, сердәшләрем. Алар миңа авыр чакларда тизрәк булышырга, киңәшләрен бирергә әзер торалар. Мин аларга һәрвакыт рәхмәтле.

Әти-әниебез безнең шатлыгыбызга да, уңышларыбызга да сөенеп яшиләр, беркайчан да безне кыен хәлләрдә калдырмыйлар, ярдәм итәләр, безгә: “Иң мөһиме – чын кешеләр булып үсегез, халкыбызның гореф-гадәтләрен, гаилә традицияләрен дәвам итегез,- диләр.

**Самигуллина Эльза**,

5а сыйныфы укучысы

98нче санлы мәктәп

Орджоникидзе районы